b'\n_START_ARTICLE_\nMinside\n_START_SECTION_\nHistorie\n_START_PARAGRAPH_\nMinside var moderniseringsminister Morten Meyers hjertebarn og siden var planlagt \xc3\xa5pnet 31. desember 2005, men ble utsatt flere ganger grunnet problemer med valg av autentiseringsl\xc3\xb8sning.  Lenge var planen at en offentlig sikkerhetsportal eid av BBS skulle brukes til autentisering, men dette ble skrinlagt fordi ingen av de to store e-ID-leverand\xc3\xb8rene BankID og BuyPass ville inng\xc3\xa5 avtale med BBS._NEWLINE_Minside ble \xc3\xa5pnet 18. desember 2006 med en midlertidig sikkerhetsl\xc3\xb8sning basert p\xc3\xa5 PIN-koder fra Skattedirektoratet. Tjenesten ble tilgjengelig etter hvert som folk fikk tilsendt skattekort og autentiseringsinformasjon.\n_START_SECTION_\nTeknologi\n_START_PARAGRAPH_\nMinside ble utviklet av Software Innovation med teknologipartnerne SUN Microsystems, Fatwire fra Innovate AS og Kantega AS. Sistnevnte hadde ansvaret for sikkerheten p\xc3\xa5 Min Side._NEWLINE_Minside ble forvaltet av Fornyings- og administrasjonsdepartementet gjennom virksomheten Norge.no i Leikanger.\n_START_SECTION_\nMinSide og MinID\n_START_PARAGRAPH_\nMinID er en personlig elektronisk ID til offentlige tjenester p\xc3\xa5 nett. MinID brukes som innloggingsl\xc3\xb8sning hos MinSide og en rekke andre offentlige instanser som f eks Vigo, L\xc3\xa5nekassen, Skatteetaten, NAV, Posten og Altinn som de st\xc3\xb8rste brukerstedene. Pr. desember 2009 hadde 1,5 millioner av Norges befolkning registrert seg med passord og PIN-koder, og logget inn minst en gang. MinID er basert p\xc3\xa5 den \xc3\xa5pne SAML 2.0-protokollen.'